Okresná prokuratúra Dunajská Streda 
Nám. sv. Štefana 1, 929 21 Dunajská Streda 1 	

Sp. zn. : 1 Pv 553/10/2201	Dunajská Streda, 1.8.2012
EEČ : 2-16-98-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Dunajská Streda
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
dňa 7. júla 2010 okolo 5.50 hodiny v obci Topoľníky, okres Dunajská Streda, Slovenská republika, viedol nákladné motorové vozidlo značky XXXXX, evidenčného čísla XXXXX s návesom značky XXXXX evidenčného čísla XXXXX po ceste číslo II/561 smerom od obce Trstice ku križovatke s cestou číslo III/06335, kde nerešpektoval dopravnú značku „Stoj, daj prednosť v jazde, vošiel do jazdnej dráhy jemu z ľavej strany po hlavnej ceste smerom od obce Trstice prichádzajúcemu osobnému motorovému vozidlu značky XXXXX XXXXX, evidenčného čísla XXXXX vedenému vodičom XXXXX, následkom čoho došlo k zrážke vozidiel, a spôsobil tak vodičovi osobného motorového vozidla zmliaždenie nosa a zlomeninu kosti pravej nohy s dobou liečenia od 7. júla 2010 do 13. septembra 2010 a spolujazdcovi vodiča osobného motorového vozidla XXXXX spôsobil zlomeninu členka pravej nohy s dobou liečenia od 7. júla 2010 do 16. septembra 2010, 

pretože  je trestné stíhanie neprípustné, ak tak ustanovuje medzinárodná zmluva.

Odôvodnenie:
Vyšetrovateľ Okresného riaditeľstva Policajného zboru, Odboru  kriminálnej polície v Dunajskej Strede svojím uznesením číslo ORP-18/OEK-DS-2011 zo dňa 7.7.2012 vzniesol obvinenie XXXXX za trestný čin ublíženia na zdraví podľa §  158  Trestného zákona, ktorého sa mal dopustiť na skutkovom základe, ako je to uvedené vo výrokovej časti predmetného uznesenia.  

Keďže obvinený je štátnym občanom XXXXX, kde má aj trvalé bydlisko, nebolo možné na území Slovenskej republiky vykonať voči nemu trestné stíhanie. Preto vyšetrovateľ uznesením zo dňa 31.1.2011 v zmysle § 228 odsek 2 písmeno a/ Trestného poriadku  rozhodol o prerušení trestného stíhania, nakoľko pre neprítomnosť obvineného nebolo možné vec náležite objasniť.

Následne bola dňa 7. 3. 2011 bola spracovaná žiadosť pre príslušný justičný orgán Poľskej republiky o prevzatie trestného stíhania v zmysle článku 59 Zmluvy medzi Československou socialistickou republikou a Poľskou ľudovou  republikou o právnej pomoci a úprave právnych vzťahov v občianskych, rodinných, pracovných a  trestných veciach podpísanej dňa 21. 12.  1987 vo  Varšave proti menovanému občanovi XXXXX XXXXX. Dožiadaný justičný orgán tejto žiadosti  vyhovel.

Dňa 14.12.2011 príslušný súd v Limanowej, Poľská republika  vyhlásil rozsudok  číslo II K 456/11, ktorým obvineného XXXXX XXXXX  uznal vinným zo spáchania predmetného skutku.  Poľskou stranou bol skutok kvalifikovaný ako trestného činu  podľa článku 177 § 1 príslušných ustanovení  poľských právnych  predpisov. Zároveň obvinenému súd uložil podmienečný trest odňatia slobody v trvaní 1 roka.  Taktiež mu bola uložená povinnosť zaplatiť sumu 800 zlotých pre Združenie  pomoci poškodeným dopravnými nehodami.  Toto rozhodnutie sa stalo právoplatným podľa príslušných právnych predpisov Poľskej republiky. 

 	Právoplatné rozhodnutie príslušného súdu v Limanowej, Poľská republika  je konečným rozhodnutím vo veci.

 	V zmysle článku 63 zmluvy   medzi Československou socialistickou republikou a Poľskou ľudovou republikou o právnej pomoci  a úprave právnych vzťahov v občianskych, rodinných, pracovných a trestných veciach, ktorá bola podpísaná dňa 21. 12. 1987 vo Varšave, po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok. 

Podľa § 9 odsek 1 Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

Podľa § 215 odsek 1 písmeno d) Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku. 

	Vzhľadom na to, že boli splnené podmienky na postup podľa vyššie citovaného ustanovenia Trestného poriadku, bolo rozhodnuté tak, ako je to uvedené vo výroku rozhodnutia.

Poučenie:
Proti tomuto uzneseniu je prípustná sťažnosť do 3 dní od jeho 
doručenia cestou podpísanej prokuratúry na Krajskú prokuratúru 
v Trnave. 
Sťažnosť má odkladný účinok.

Mgr. Peter Gazdík
prokurátor